Na temelju članka 18. stavka 1. podstavka 4. Zakona o knjižnicama i knjižničnoj djelatnosti (NN broj 17/2019,98/19,14/22 i 36/24) i članka 54. stavka 1. Zakona o ustanovama (NN broj 76/93, 29/97, 47/99, 35/08,127/19 i 151/22), Upravno vijeće Gradske knjižnice i čitaonice „Viktor Car Emin“ Opatija, na sjednici održanoj 31. srpnja 2024. godine, a po prethodno pribavljenoj suglasnosti Gradskog vijeća Grada Opatije od 18. srpnja 2024. godine, donosi

**STATUT**

 **GRADSKE KNJIŽNICE I ČITAONICE**

**„VIKTOR CAR EMIN“**

**OPATIJA**

**I OPĆE ODREDBE**

**Članak 1.**

Gradska knjižnica i čitaonica „Viktor Car Emin Opatija“ (u daljnjem tekstu: Knjižnica), javna je ustanova za obavljanje knjižnične djelatnosti.

Prema namjeni i sadržaju knjižničnog fonda Knjižnica spada u vrstu narodnih knjižnica.

**Članak 2.**

Osnivač Knjižnice je Grad Opatija na temelju rješenja Ministarstva kulture i prosvjete Republike Hrvatske Klasa: 023-03/94-01-65, Ur.broj: 532-03-3/1-94-01 od 22. veljače 1994. godine (u daljnjem tekstu: osnivač).

U ime osnivača suglasnosti i odluke donosi gradonačelnik Grada Opatije (u daljnjem tekstu: gradonačelnik).

Izrazi koji se u ovom Statutu koriste za osobe u muškom rodu su neutralni i odnose se na muške i ženske osobe.

**Članak 3.**

Knjižnica je pravna osoba s pravima, obvezama i odgovornošću utvrđenim Zakonom, Odlukom o osnivanju i ovim Statutom.

Knjižnica obavlja svoju djelatnost, posluje i sudjeluje u pravnom prometu pod punim nazivom: Gradska knjižnica i čitaonica „Viktor Car Emin“ Opatija ili skraćenim nazivom: Gradska knjižnica Opatija.

Sjedište Knjižnice je u Opatiji, Ulica Nikole Tesle 6.

Naziv Knjižnice mora se istaknuti na zgradi u kojoj je njeno sjedište, odnosno na svim zgradama u kojima Knjižnica obavlja svoju djelatnost.

**Članak 4.**

Knjižnica može promijeniti naziv i sjedište odlukom Gradskog vijeća Grada Opatije, a na prijedlog Upravnog vijeća Knjižnice.

Promjena naziva i sjedišta Knjižnice upisuje se u sudski registar ustanova.

**Članak 5.**

U pravnom prometu Knjižnica nastupa samostalno, u svoje ime i za svoj račun.

Knjižnica odgovara za obveze cijelom svojom imovinom.

Osnivač Knjižnice solidarno i neograničeno odgovara za obveze Knjižnice.

**Članak 6.**

Knjižnica je upisana u Registar ustanova Trgovačkog suda Rijeka rješenjem od 09. svibnja 1994. godine, pod matičnim brojem subjekta upisa (MBS) 040055615, OIB: 80659915613.

**Članak 7.**

Knjižnica obavlja svoje financijsko poslovanje putem redovnog računa Grada Opatije

(Riznice).

**Članak 8.**

Knjižnica ima pečat i žigove za redovno poslovanje i obilježavanje knjiga.

Za redovno poslovanje Knjižnica ima:

* okrugli pečat promjera 25 mm koji ima u gornjem luku natpis: Gradska knjižnica i čitaonica „Viktor Car Emin“ Opatija. Ovaj pečat služi za ovjeru svih službenih dokumenata u pravnom i financijskom prometu Knjižnice.

Za obilježavanje knjiga koristi se:

* pravokutni žig duljine 39 mm i širine 13 mm s utisnutim tekstom:

GRADSKA KNJIŽNICA

„VIKTOR CAR EMIN“

OPATIJA

* pravokutni žig duljine 37 mm i širine 45 mm s utisnutim tekstom:

GRADSKA KNJIŽNICA

„VIKTOR CAR EMIN“

OPATIJA

Inv.br.

Signatura

Id.br.

Područne knjižnice mogu imati žigove čiji oblik utvrđuje ravnatelj.

**Članak 9.**

Ravnatelj odlukom utvrđuje način upotrebe pečata i žigova iz članka 8. ovog Statuta i ovlašćuje njihovu uporabu.

**Članak 10.**

Knjižnicu zastupa i predstavlja ravnatelj.

Ravnatelj može, u granicama svojih ovlasti i sukladno odredbama zakona kojim se uređuju obvezni odnosi, dati drugoj osobi pismenu punomoć za zastupanje u pojedinim pravnim radnjama.

Ravnatelj određuje osobe ovlaštene za potpisivanje financijske i druge dokumentacije.

**Članak 11.**

Statutom Knjižnice uređuje se:

* djelatnost,
* unutarnje ustrojstvo i način rada,
* upravljanje,
* osnovna prava i odgovornosti djelatnika,
* financiranje poslovanja,
* imovina,
* javnost rada,
* nadzor nad radom,
* druga pitanja od značaja za unutarnje ustrojstvo i način rada Knjižnice.

**II DJELATNOST**

**Članak 12.**

Djelatnost Knjižnice obuhvaća:

* nabavu, stručnu obradu, čuvanje, pohranu i zaštitu knjižnične građe te provođenje mjera zaštite knjižnične građe koja je kulturno dobro,
* osiguravanje korištenja i posudbe knjižnične građe te protok informacija,
* obavljanje informativne i dokumentacijske službe,
* organiziranje izložbi knjiga i njihovog predstavljanja, predavanja, izdavanja publikacija i različite akcije radi poticanja čitalačkih navika,
* omogućavanje pristupačnosti knjižnične građe i informacija korisnicima prema njihovim potrebama i zahtjevima,
* poticanje i pomoć korisnicima pri izboru i korištenju knjižnične građe, informacijskih pomagala i izvora,
* vođenje dokumentacije o knjižničnoj građi i korisnicima,
* domaću i međunarodnu suradnju s udrugama, pojedincima i ustanovama na području knjižnične djelatnosti
* nakladničku djelatnost, odnosno izdavanje stručnih i znanstvenih publikacija u okviru knjižnične djelatnosti
* prodaju na malo vlastitih i drugih izdanja i proizvoda kojima se promiče djelatnost Knjižnice.

Knjižnica je obvezna prikupljati statističke podatke o svome poslovanju i unositi ih u sustav jedinstvenog elektroničkog prikupljanja statističkih podataka o poslovanju

knjižnica pri Nacionalnoj i sveučilišnoj knjižnici u Zagrebu sukladno standardima iz čl.12 st.2 Zakona o knjižnicama i knjižničnoj djelatnosti.

Knjižnica svoju djelatnost obavlja i za druge jedinice lokalne samouprave na temelju posebnih ugovora o povjeravanju poslova.

**III USTROJSTVO I NAČIN RADA**

**Članak 13.**

Knjižnica obavlja svoju djelatnost u svom sjedištu u Opatiji te u područnim knjižnicama.

**Članak 14.**

Ravnatelj može, uz suglasnost gradonačelnika, ustrojavati ogranke i stacionare.

Radi ostvarivanja djelatnosti u Knjižnici ustrojeni su sljedeći odjeli:

1. Odjel nabave i obradbe knjižnične građe;
2. Odjel posudbe odraslih korisnika, čitaonica dnevnog tiska i studijska čitaonica;
3. Odjel za djecu i mladež.

**Članak 15.**

Djelatnost Knjižnice provode svi djelatnici.

Pravilnikom o unutarnjem ustrojstvu uređuje se unutarnje ustrojstvo, način rada, poslovi i radni zadaci stručnog knjižničnog osoblja i ostalog uredsko tehničkog i pomoćnog osoblja Knjižnice te sistematizacija radnih mjesta, kao i način i uvjeti za njihovo obavljanje sukladno Zakonu o knjižnicama i knjižničnoj djelatnosti.

**Članak 16.**

Radno vrijeme Knjižnice utvrđuje ravnatelj prema potrebama djelatnosti u skladu sa zakonom.

**IV TIJELA KNJIŽNICE**

1. **Upravno vijeće**

**Članak 17.**

Upravno vijeće ima 5 članova, od kojih većinu od 3 člana imenuje gradonačelnik Grada Opatije iz redova istaknutih kulturnih, javnih, znanstvenih djelatnika, pravnih, ekonomskih i financijskih stručnjaka, jednog člana bira stručno vijeće te jednog člana biraju svi radnici sukladno zakonom kojim se uređuju radni odnosi.

Na konstituirajućoj sjednici članovi Upravnog vijeća između sebe biraju predsjednika, javnim glasovanjem, na način da svaki član Upravnog vijeća može za predsjednika predložiti samo jednog kandidata i glasati samo za jednog kandidata, a za predsjednika Upravnog vijeća izabran je kandidat koji je dobio većinu glasova svih članova Upravnog vijeća.

Konstituirajuću sjednicu Upravnog vijeća saziva ravnatelj u roku od 30 dana od dana imenovanja članova Upravnog vijeća od strane gradonačelnika Grada Opatije.

Upravno vijeće konstituirano je izborom predsjednika.

Mandat članova Upravnog vijeća traje četiri godine, a počinje teći danom konstituiranja Upravnog vijeća.

 Mandat članu Upravnog vijeća može prestati i prije isteka vremena na koje je imenovan, odnosno izabran:

- u slučaju smrti,

- ako mu prestane radni odnos u Knjižnici, a izabran je iz redova djelatnika Knjižnice,

- ako bude razriješen.

Za člana Upravnog vijeća gradonačelnik Grada Opatije može imenovati osobu koja ima završen diplomski sveučilišni ili integrirani preddiplomski i diplomski sveučilišni studij ili s njima izjednačen studij, osim ako posebnim zakonom nije drukčije određeno.

Upravno vijeće podnijeti će Osnivaču zahtjev za razrješenje člana:

- ako član Upravnog vijeća sam zatraži razrješenje,

- ako član Upravnog vijeća neopravdano ne dolazi na sjednice te na drugi način ne ispunjava dužnost člana Upravnog vijeća,

- ako član Upravnog vijeća svojim postupanjem krši odredbe ovog Statuta, drugih akata knjižnice ili zakona.

Članu Upravnog vijeća koji je imenovan, odnosno izabran na mjesto razriješenog člana mandat traje do isteka mandata ostalih članova Upravnog vijeća.

**Članak 18.**

Upravno vijeće donosi odluke većinom glasova svih članova Vijeća.

Način rada Upravnog vijeća uređuje se Poslovnikom o radu kojeg donosi Upravno vijeće.

**Članak 19.**

 Upravno vijeće obavlja poslove utvrđene zakonom, aktima donesenim na temelju zakona i ovim Statutom, a naročito:

* donosi program rada i razvitka Knjižnice na prijedlog ravnatelja,
* nadzire izvršavanje programa rada i razvoja Knjižnice,
* odlučuje o financijskom planu i godišnjem obračunu,
* donosi financijski plan i godišnje izvješće o izvršenju financijskog plana,
* donosi Statut Knjižnice te njegove izmjene i dopune, po prethodno pribavljanoj suglasnosti Gradskog vijeća,
* donosi druge opće akte Knjižnice te njihove izmjene i dopune,
* utvrđuje način i uvjete korištenja knjižnične građe,
* odlučuje o promjenama u organiziranju rada Knjižnice,
* izvješćuje gradonačelnika o ostvarivanju programa rada i rezultatima poslovanja
* predlaže osnivaču statusne promjene, kao i promjenu naziva i sjedišta Knjižnice,
* daje osnivaču i ravnatelju Knjižnice prijedloge i mišljenja o pojedinim pitanjima iz djelatnosti Knjižnice.
1. **Ravnatelj**

**Članak 20.**

 **Ravnatelj:**

* organizira i vodi rad i poslovanje Knjižnice,
* predstavlja i zastupa Knjižnicu i poduzima sve pravne radnje u ime i za račun Knjižnice u pravnom prometu i pred tijelima državne vlasti te zastupa Knjižnicu pred sudovima, upravnim i drugim državnim tijelima te pravnim osobama s javnim ovlastima,
* odgovara za zakonitost rada Knjižnice,
* predlaže financijski plan i godišnje izvješće o izvršenju financijskog plana,
* podnosi izvješće o poslovanju Knjižnice i ostvarenju programa,
* predlaže unutarnje ustrojstvo i način rada Knjižnice,
* predlaže Upravnom vijeću donošenje općih akata,
* samostalno donosi odluke o stjecanju, opterećivanju i otuđenju imovine Knjižnice čija vrijednost iznosi do 10.000,00 eura.
* osigurava izvršavanje odredbi Zakona, ovog Statuta, programa rada i drugih općih akata Knjižnice,
* donosi sve odluke u svezi radnih odnosa djelatnika Knjižnice u skladu s pozitivnim propisima iz radnog prava,
* predlaže plan i program rada,
* odlučuje o korištenju i raspolaganju sredstvima Knjižnice u skladu s usvojenim programom.

**Članak 21.**

Ravnatelj Knjižnice imenuje se na četiri godine i može biti ponovno imenovan.

Ako ravnatelj, koji je prije imenovanja bio zaposlen u Knjižnici, nakon isteka mandata ne bude ponovno imenovan na funkciju ravnatelja ili bude razriješen prije isteka mandata na koji je imenovan vraća se na svoje radno mjesto.

**Članak 22.**

Javni natječaj za imenovanje ravnatelja raspisuje i provodi Upravno vijeće.

Javni natječaj objavljuje se u Narodnim novinama i na mrežnim stranicama Knjižnice najkasnije 3 mjeseca prije isteka mandata na koji je ravnatelj izabran.

Rok za prijavu na natječaj je 15 dana od dana objave, a rok za obavijest o izboru iznosi 30 dana od dana isteka roka za podnošenje prijava.

Upravno vijeće dužno je u roku određenom u natječaju obavijestiti svakog prijavljenog kandidata o izboru i dati mu pouku o njegovom pravu da pregleda natječajni materijal i da u roku od 15 dana od dana primitka obavijesti može zahtijevati sudsku zaštitu kod nadležnog suda.

Osoba koja je podnijela prijavu na natječaj može pobijati tužbom odluku o izboru zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.

Tužbom se pokreće upravni spor pred Upravnim sudom Republike Hrvatske.

**Članak 23.**

Ravnatelja Knjižnice imenuje i razrješuje gradonačelnik Grada Opatije na prijedlog Upravnog vijeća Knjižnice.

Za ravnatelja Knjižnice može biti izabrana osoba koja ispunjava uvjete za imenovanje ravnatelja knjižnice propisane Zakonom o knjižnicama i knjižničnoj djelatnosti.

Osoba imenovana za ravnatelja sklapa s Upravnim vijećem ugovor o radu u punom radnom vremenu na vrijeme od četiri (4) godine.

Ugovor iz stavka 4. ovoga članka u ime Upravnog vijeća, sklapa predsjednik Upravnog vijeća.

**Članak 24.**

Ako gradonačelnik Grada Opatije ne izabere niti jednog kandidata, ponovno će se raspisati natječaj za ravnatelja.

Do imenovanja ravnatelja, na temelju ponovljenog natječaja, gradonačelnik Grada Opatije će imenovati vršitelja dužnosti ravnatelja, ali najduže do godine dana.

**Članak 25.**

Ravnatelj može biti razriješen prije isteka vremena na koje je imenovan u slučajevima utvrđenim u članku 44. Zakona o ustanovama.

U slučajevima razrješenja ravnatelj ima prava utvrđena člankom 44. stavak 3. i člankom 45. Zakona o ustanovama.

U slučaju razrješenja ravnatelja imenovati će se vršitelj dužnosti ravnatelja, a Knjižnica je dužna raspisati natječaj za ravnatelja u roku od 30 dana od dana imenovanja vršitelja dužnosti.

**Druga tijela**

**Članak 26.**

Poradi razmatranja i rješavanja specifičnih pitanja, Upravno vijeće osniva Stručno vijeće, a može osnivati savjetodavna i druga tijela.

Radi razmatranja stručnih pitanja rada ustanove, organizacije i uvjeta razvitka Knjižnice, osniva se Stručno vijeće, koje predlaže i daje stručna mišljenja vezana za te okolnosti.

Stručno vijeće osniva se odlukom Upravnog vijeća, a na prijedlog ravnatelja.

Stručno vijeće ima tri člana iz redova stručnih djelatnika Knjižnice.

Članove Stručnog vijeća imenuje ravnatelj iz redova stručnog osoblja Knjižnice te saziva Stručno vijeće i rukovodi njegovim radom.

Stručno vijeće pravovaljano odlučuje ako je na sjednici nazočna većina članova Stručnog vijeća, a odluke donosi većinom glasova svih članova.

Način rada Stručnog vijeća uređuje se Poslovnikom o radu koji donosi Stručno vijeće.

**V OSNOVNA PRAVA I ODGOVORNOSTI DJELATNIKA**

**Članak 27.**

Prava, obveze i odgovornosti djelatnika iz radnog odnosa utvrđena su ugovorom o radu, aktima Knjižnice i Zakonom.

Sindikalno organiziranje u Knjižnici je slobodno. Knjižnica je dužna osigurati uvjete za rad sindikata te pružiti sindikatu potrebne informacije, u skladu sa zakonom i kolektivnim ugovorom.

**VI PLANIRANJE I FINANCIRANJE POSLOVANJA**

**Članak 28.**

Knjižnica radi na temelju godišnjeg programa rada kojeg, na prijedlog ravnatelja, donosi Upravno vijeće prije početka godine za koju se donosi.

**Članak 29.**

Sredstva za rad Knjižnice osiguravaju se:

* u proračunu osnivača – Grada Opatije,
* u proračunu jedinica lokalne samouprave u kojima su osnovane podružnice Knjižnice,
* u proračunu Primorsko-goranske županije,
* u proračunu Ministarstva kulture,
* iz prihoda od obavljanja djelatnosti, sponzorstva, darovanja i na drugi način u skladu sa zakonom.

**Članak 30.**

Financijskim planom Knjižnice i odlukama za njegovo provođenje utvrđuje se raspored sredstava za ostvarivanje godišnjeg programa rada i druge rashode.

Financijski plan donosi Upravno vijeće prije početka godine za koju se donosi.

Ako ne postoje uvjeti da Upravno vijeće donese financijski plan u predviđenom roku i za čitavu godinu, donosi se privremeni financijski plan za tri mjeseca, uz suglasnost gradonačelnika.

Ako Knjižnica u obavljanju svoje djelatnosti ostvari dobit, ta se dobit upotrebljava isključivo za obavljanje djelatnosti Knjižnice.

Sredstva za rad Knjižnice koriste se samo za namjene utvrđene zakonom, financijskim planom te godišnjim planom i programom.

**Članak 31.**

Za ostvarivanje godišnjeg plana i financijskog plana odgovoran je ravnatelj.

**Članak 32.**

Naredbodavac za izvršenje financijskog plana je ravnatelj.

**Članak 33.**

Godišnji proračun po isteku godine (Zaključni račun) donosi Upravno vijeće.

Upravno vijeće podnosi gradonačelniku izvješće o poslovanju za proteklu godinu najkasnije do 15. ožujka.

**VII IMOVINA KNJIŽNICE**

**Članak 34.**

Imovinu Knjižnice čine pokretnine, prava i novčana sredstva.

**Članak 35.**

Knjižnica može stjecati, opterećivati ili otuđiti imovinu ustanove:

* za iznos do 10. 000,00 eura po odluci ravnatelja,
* za iznos od 10. 000,00 eura do 26.540,00 eura po odluci Upravnog vijeća,

a iznad 26.540,00 eura uz prethodnu suglasnost Gradonačelnika.

**VIII JAVNOST RADA**

**Članak 36.**

Rad Knjižnice je javan. Statut, Pravilnik o unutarnjem ustrojstvu i načinu rada Knjižnice objavljuju se na oglasnoj ploči Knjižnice i mrežnim stranicama Knjižnice. Knjižnica upoznaje javnost o organizaciji rada Knjižnice, uvjetima rada, načinu pružanja usluga i obavljanju poslova iz svoje djelatnosti, davanjem informacija u sredstvima javnog priopćavanja i na mrežnim stranicama Knjižnice.

Informacije i podatke o obavljanju djelatnosti ili uvid u dokumentaciju Knjižnice omogućit će se pravnoj i fizičkoj osobi sukladno Zakonu i općim aktima Knjižnice kojima se uređuje pravo na pristup informacijama.

**Članak 37.**

Ravnatelj može utvrditi i druge oblike ostvarivanja javnosti rada.

Za ostvarivanje javnosti rada odgovoran je ravnatelj.

**Članak 38.**

Djelatnici Knjižnice dužni su čuvati osobne podatke koji se obrađuju u okviru djelatnosti Knjižnice, u skladu s posebnim propisima.

Djelatnici Knjižnice dužni su čuvati profesionalnu i poslovnu tajnu.

Profesionalnu tajnu predstavljaju podaci određeni zakonom.

Poslovnu tajnu predstavljaju podaci određeni zakonom te odlukom koju donosi ravnatelj Knjižnice, u skladu sa zakonom.

Knjižnica će uskratiti davanje informacija, odnosno uvid u dokumentaciju ako je ona zakonom, aktom o osnivanju, ovim Statutom ili odlukom Ravnatelja sukladno prethodnom stavku ovog članka određena kao službena, poslovna, znanstvena ili umjetnička tajna te kad se odnosi na osobne podatke fizičkih osoba.

Obveza čuvanja tajnih podataka traje i nakon prestanka radnog odnosa u Knjižnici, sukladno pozitivnim propisima.

**IX NADZOR NAD RADOM KNJIŽNICE**

**Članak 39.**

Stručni nadzor nad radom Knjižnice propisan je sukladno odredbama Zakona o knjižnicama.

Nadzor nad zakonitošću rada Knjižnice obavlja Ured državne uprave u Primorsko-goranskoj županiji.

**X PRIJELAZNE I ZAVRŠNE ODREDBE**

**Članak 40.**

Statut je usvojen kad ga donese Upravno vijeće.

**Članak 41.**

Tumačenje odredbi Statuta daje Upravno vijeće.

**Članak 42.**

Ovaj Statut stupa na snagu danom objave na oglasnoj ploči Knjižnice, a koja objava će uslijediti po pribavljanju suglasnosti Gradskog vijeća Grada Opatije.

S danom objave na oglasnoj ploči Knjižnice, ovaj Statut će se istodobno objaviti u cijelosti i na službenoj Internet stranici Knjižnice [www.gk-opatija.hr](http://www.gk-opatija.hr).

**Članak 43.**

Stupanjem na snagu ovog Statuta prestaje važiti Statut Gradske knjižnice i čitaonice “Viktor Car Emin” Opatija od 28. svibnja 2019.

**Članak 44.**

 Svi važeći opći akti Knjižnice ostaju na snazi ako nisu u suprotnosti s ovim Statutom. Ukoliko važeći opći akti nisu u skladu s odredbama Statuta, uskladit će se u roku od 90 (devedeset) dana.

 Predsjednica Upravnog vijeća

 Klara Rabenseifner Miljević

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na ovaj Statut Gradsko vijeće Grada Opatije dalo je suglasnost dana 18. srpnja 2024. godine, KLASA: 012-03/24-01/3, URBROJ: 2170-12-01/1-24-2

Utvrđuje se da je ovaj Statut objavljen na oglasnoj ploči Gradske knjižnice i čitaonice „Viktor Car Emin“ dana 31. srpnja 2024. godine.

 Ravnateljica

 Iva Mihovilić

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_